b'\n_START_ARTICLE_\nAnna Krasna Pra\xc4\x8dek\n_START_SECTION_\n\xc5\xbdivljenje\n_START_PARAGRAPH_\nPo italijanski okupaciji Primorske se je leta 1920 izselila v ZDA, kjer je sprva \xc5\xbeivela med rudarji v Pensilvaniji. Tam je \xc5\xbeivelo \xc5\xbee veliko Slovencev, ki so izoblikovali podporna, izobra\xc5\xbeevalna in kulturna dru\xc5\xa1tva, v katera se je v\xc4\x8dlanila tudi ona. Da bi se prilagodila novemu okolju, se je vpisala v ve\xc4\x8derne te\xc4\x8daje, u\xc4\x8dila se je jezika... _NEWLINE_Leta 1923 se je poro\xc4\x8dila s fantom iz rodne vasi, Adolfom Krasno. Zaradi velike gospodarske krize leta 1929 so \xc5\xa1tevilni rudarji izgubili delo in se razselili po vsej Ameriki. Ana se je z mo\xc5\xbeem preselila v New York, kjer sta ostala 40 let. Leta 1972 se je vrnila v Ajdov\xc5\xa1\xc4\x8dino.\n_START_SECTION_\nDelo\n_START_PARAGRAPH_\nLeposlovje je pri\xc4\x8dela pisati kmalu po prihodu v Ameriko, z novinarstvom pa se je pri\xc4\x8dela ukvarjati med 2. svetovno vojno, najprej kot pomo\xc5\xbena (1942\xe2\x80\x931944), nato pa kot glavna urednica lista Glas naroda (1946\xe2\x80\x931948). Nekaj \xc4\x8dasa je bila zaposlena tudi pri Ameri\xc5\xa1kem uradu za vojne informacije, pri slovenskih oddajah radia Glas Amerike, in pri Ameri\xc5\xa1kem odboru za pomo\xc4\x8d Jugoslaviji. Leta 1949 je pomagala ustanoviti hrva\xc5\xa1ki Novi list in bila leto dni njegova upravnica in urednica. Pri listu slovenske narodne podporne jednote Prosveta je delala od 1951\xe2\x80\x931952 in se nato vrnila kot upravnica h Glasu naroda, ga 1954 odkupila in ga re\xc5\xa1ila pred propadom, ki pa se je zaradi premajhne naklade vseeno zgodil leta 1963. Novinarske prispevke je pisala tudi za revije Mladinski list, Proletarec, Majski glas, Enakopravnost, Nova doba, Cankarjev glasnik in Napredek. _NEWLINE_V letih 1942\xe2\x80\x931945 je pou\xc4\x8devala sloven\xc5\xa1\xc4\x8dino na \xc5\xa1oli v Brooklynu ter delovala v ve\xc4\x8d organizacijah za pomo\xc4\x8d mati\xc4\x8dni domovini med 2. svetovno vojno in po njej. Sodelovala je tudi pri ameri\xc5\xa1kem  Rde\xc4\x8dem kri\xc5\xbeu. _NEWLINE_Njene pesmi so izhajale v periodi\xc4\x8dnem tisku, prav tako \xc4\x8drtice, novele in povesti. V novelah se zgleduje po ameri\xc5\xa1kih short story. Iz njenih pesmi odsevata globoko ob\xc4\x8dutenje in prizadetost. Tudi tematika pesmi je proletarska, izseljenska z razpoznavnimi \xc5\xbeivljenjepisnimi prvinami, med njimi pa so tudi take z otro\xc5\xa1ko in mladinsko motiviko. Njeno delo so zaznamovali velika gospodarska kriza in delavski boji za pravice._NEWLINE_\xc5\xbde od doma je poznala pesmi Simona Gregor\xc4\x8di\xc4\x8da, v Ameriki pa je v izseljenskih listih prebirala pesmi Toneta Seli\xc5\xa1karja,  Mileta Klop\xc4\x8di\xc4\x8da in drugih. _NEWLINE_Leta 1950 je v New Yorku izdala pesni\xc5\xa1ko zbirko Za lep\xc5\xa1e dni. _NEWLINE_Po vrnitvi v Ajdov\xc5\xa1\xc4\x8dino pa je izdala 3 knjige: leta 1978 zbirko \xc4\x8dlankov in \xc4\x8drtic z izseljensko tematiko Med dvema domovinama, leta 1980 izbor \xc4\x8dasopisnih \xc4\x8dlankov, dokumentarnih zapisov, novel in korespondence Moja ameri\xc5\xa1ka leta ter 1986 pa izbor svoje poezije v zbirki Pesmi izseljenke._NEWLINE_Za svoje kulturno in dru\xc5\xa1tveno delovanje med Slovenci v Ameriki je prejela \xc5\xa1tevilna odlikovanja \xe2\x80\x94 zlati znak Osvobodilne fronte (1974), dr\xc5\xbeavno odlikovanje Red republike s srebrnim vencem (1980), postala pa je tudi \xc4\x8dastna \xc4\x8dlanica Slovenske izseljenske matice.'